Den 23-årige rytter fra Orica-BikeExchange hentede sin største triumf i karrieren i Vuelta a España.

Fakta: Magnus Cort Nielsen * Navn: Magnus Cort Nielsen * Født 16. januar 1993 * Hold: Orica-Bikeexchange * Tidligere hold: Concordia Forsikring Himmerland, Cult Energy * Udvalgte meritter: En etapesejr i Vuelta a España (2016). Fire etapesejre i Danmark Rundt (2013, 2014 og 2016). Samlet vinder af Ronde de l'Oise (2014).

Se mere Vuelta a España på TV 2 Play

Danmark har igen fået en etapevinder i en af de tre store Grand Tours.

18. etape var en 200 kilometer lang etape med en enkelt kategori 2-stigning. Det forhindrede ikke sprinterne i at komme samlet til mål.

Her var Magnus Cort Nielsen fra Orica-Bikeexchange-holdet hurtigst i den afsluttende spurt i byen Gandia.

Etapen bragte ingen forskydninger blandt de førende. Colombianeren Nairo Quintana (Movistar) er fortsat 3 minutter og 37 sekunder foran nummer to, briten Chris Froome (Sky).

Sidste danske etapesejr i en Grand Tour står Michael Mørkøv for tilbage i 2013 i Vueltaen, hvor han vandt 6. etape fra Guijuelo til Caceres.

Torsdag aften kunne Danmark så igen hylde en etapevinder, da Cort indtog podiet.

Fredag skal rytterne ud på en 37 kilometer lang enkeltstart i fladt terræn, hvor Chris Froome forsøge at indhente noget af det tabte terræn i forhold til Nairo Quintana.